CELEX: 
Language: fi
Date: 2021-09-28 00:00:00
Title: KOMISSION DELEGOITU ASETUS (EU) …/…, elpymis- ja palautumistukivälineen perustamisesta annetun Euroopan parlamentin ja neuvoston asetuksen (EU) 2021/241 täydentämisestä vahvistamalla yhteiset indikaattorit ja elpymisen ja palautumisen tulostaulun yksityiskohtaiset osat

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               1.1. Yleinen tausta ja tavoitteet 
            
            
               Covid-19-pandemian puhkeamisella on ollut merkittävä vaikutus Euroopan unionin taloudelliseen ja sosiaaliseen tilanteeseen. Vaikka kriisin välittömiä vaikutuksia on lievennetty jäsenvaltioiden toteuttamilla lyhyen aikavälin toimenpiteillä, keskipitkällä ja pitkällä aikavälillä tarvitaan valtavia investointeja ja uudistuksia, jotta voidaan toipua kriisistä ja luoda kestävämpi, palautumiskykyisempi ja oikeudenmukaisempi Eurooppa seuraavia sukupolvia varten. Vastatakseen tähän haasteeseen Euroopan unioni hyväksyi joulukuussa 2020 Euroopan elpymissuunnitelman, johon sisältyy vahvistettu monivuotinen rahoituskehys vuosiksi 2021–2027 ja uusi tilapäinen Next Generation EU -elpymispaketti. Yhdessä nämä välineet vapauttavat 1,85 biljoonaa euroa (vuoden 2018 hintoina) jäsenvaltioiden tukemiseksi niiden pyrkimyksissä selviytyä kriisistä, käynnistää EU:n talous uudelleen ja ohjata se kestäväpohjaiseen ja selviytymiskykyiseen suuntaan.
            
            
               Elpymis- ja palautumistukivälineen perustamisesta annettu Euroopan parlamentin ja neuvoston asetus (EU) 2021/241
                  1
               , jäljempänä ’elpymis- ja palautumistukivälinettä koskeva asetus’, hyväksyttiin helmikuussa 2021 Next Generation EU -välineen suurimpana ohjelmana. Elpymis- ja palautumistukivälineen, jäljempänä ’tukiväline’, määrärahat ovat 672,5 miljardia euroa, ja siitä myönnetään jäsenvaltioille rahoitustukea, jota ei tarvitse maksaa takaisin, sekä lainoja laajamittaisiin investointeihin ja uudistuksiin, joita jäsenvaltiot toteuttavat toipuakseen covid-19-kriisistä. Tarkoituksena on edistää unionin taloudellista, sosiaalista ja alueellista yhteenkuuluvuutta. 
            
            
               Jotta voidaan varmistaa avoimuus ja vastuuvelvollisuus tukivälineen täytäntöönpanossa, siihen sovelletaan tuloksellisuuden seurantakehystä. Elpymis- ja palautumistukivälinettä koskevassa asetuksessa säädetään, että tuloksellisuuden seurantakehyksen kautta saadut tiedot asetetaan Euroopan parlamentin, muiden toimielinten ja unionin kansalaisten saataville perustamalla elpymisen ja palautumisen tulostaulu, jäljempänä ’tulostaulu’. Tulostaulun tavoitteena on antaa läpinäkyvällä tavalla tiivistettyä tietoa elpymis- ja palautumissuunnitelmien täytäntöönpanon edistymisestä. Se on julkisesti saatavilla verkossa, ja sitä päivitetään kahdesti vuodessa jäsenvaltioiden puolivuosittain toimittamien kertomusten perusteella. Tulostaulu sisältää keskeisiä indikaattoreita, jotka liittyvät tukivälineen soveltamisalaan ja tavoitteisiin, ja sen avulla voidaan seurata elpymis- ja palautumissuunnitelmien täytäntöönpanon edistymistä kohti näiden tavoitteiden saavuttamista. Näin ollen määritellään yhteiset indikaattorit, joilla mitataan tukivälineen yleistä tuloksellisuutta ja osoitetaan, miten sen tavoitteiden saavuttamisessa on edistytty. Nämä yhteiset indikaattorit sisällytetään tulostauluun ja niistä raportoidaan tulostaulussa, joka toimii tukivälineen tulosraportointijärjestelmänä. Komissio käyttää tulostaulua ja siihen sisältyviä yhteisiä indikaattoreita laatiessaan elpymis- ja palautumistukivälinettä koskevan asetuksen 31 artiklassa tarkoitetun vuosittaisen kertomuksensa tukivälineen täytäntöönpanosta Euroopan parlamentille ja neuvostolle sekä asetuksen 16 artiklassa tarkoitetun tarkastelukertomuksensa Euroopan parlamentille ja neuvostolle. Lisäksi tulostaulu toimii elpymis- ja palautumistukivälinettä koskevan Euroopan parlamentin ja komission välisen vuoropuhelun perustana elpymis- ja palautumistukivälinettä koskevan asetuksen 26 artiklan 4 kohdan mukaisesti.
            
            
               Komission ja jäsenvaltioiden olisi edistettävä synergiaa ja varmistettava tehokas koordinointi tukivälineen ja unionin muiden ohjelmien ja välineiden välillä. Elpymis- ja palautumistukivälinettä koskevan asetuksen 28 artiklan mukaan tätä varten ne a) varmistavat eri välineiden täydentävyyden, synergian, johdonmukaisuuden ja yhdenmukaisuuden unionin, kansallisella ja tapauksen mukaan alueellisella tasolla, erityisesti suhteessa unionin rahastoista rahoitettaviin toimenpiteisiin, sekä suunnitteluvaiheessa että toteuttamisen aikana; b) optimoivat koordinointimekanismeja päällekkäisyyksien välttämiseksi; ja c) varmistavat täytäntöönpanosta ja valvonnasta vastaavien tahojen tiiviin yhteistyön unionin, kansallisella ja tapauksen mukaan alueellisella tasolla, jotta tukivälineen tavoitteet saavutetaan. Tätä varten tulostauluun sisältyvien yhteisten indikaattorien olisi oltava johdonmukaisia ja yhtenäisiä suhteessa muihin EU:n rahastoihin sovellettaviin indikaattoreihin. Elpymis- ja palautumistukivälineen mukaisen edistymisen seuranta tulostaulun avulla ei estä käyttämästä muita välineitä, kuten sosiaali-indikaattoreiden tulostaulua, joilla seurataan jäsenvaltioiden edistymistä EU-ohjausjakson yhteydessä.
            
            
               Tässä delegoidussa asetuksessa vahvistetaan tulostaulun yksityiskohtaiset osatekijät, joilla olisi voitava esittää elpymis- ja palautumissuunnitelmien täytäntöönpanon edistyminen, sekä yhteiset indikaattorit, joita käytetään raportoitaessa edistymisestä sekä tukivälineen ja jäsenvaltioiden elpymis- ja palautumissuunnitelmien seurannassa ja arvioinnissa. Siinä erotetaan toisistaan yhteiset indikaattorit ja tulostaulun muut osatekijät. Jäsenvaltioiden on koottava yhteiset indikaattorit, mikä edellyttää lisätietoja ja ohjeita tietojen vertailukelpoisuuden varmistamiseksi. Komissio kokoaa tulostaulun muut osat erilaisista tiedoista, jotka se kerää tukivälineen ja jäsenvaltioiden elpymis- ja palautumissuunnitelmien täytäntöönpanon kautta. Näin varmistetaan tietojen vertailukelpoisuus. Nämä osat eivät näin ollen edellytä samantasoisia yksityiskohtaisia tietoja ja ohjeita.
            
            
               1.2. Oikeudellinen tausta 
            
            
               Elpymis- ja palautumistukivälinettä koskevan asetuksen 30 artiklan 2 kohdassa siirretään komissiolle valta antaa delegoitu säädös, jossa määritetään tulostaulun eri osat, jotta elpymis- ja palautumissuunnitelmien täytäntöönpanon edistyminen voidaan esittää. Elpymis- ja palautumistukivälinettä koskevan asetuksen 30 artiklan 1 kohdan mukaan tulostaulu muodostaa tukivälineen tulosraportointijärjestelmän, jossa esitetään jäsenvaltioiden elpymis- ja palautumissuunnitelmien täytäntöönpanon edistyminen kussakin tukivälineen soveltamisalaan kuuluvassa kuudessa pilarissa sekä elpymis- ja palautumissuunnitelmien täytäntöönpanon edistyminen suhteessa yhteisiin indikaattoreihin. Lisäksi 30 artiklan 4 kohdassa täsmennetään, että tulostaulun on oltava toiminnassa joulukuuhun 2021 mennessä, komissio päivittää sitä kahdesti vuodessa ja se on asetettava julkisesti saataville verkkosivustolla tai internetportaalissa.
            
            
               Elpymis- ja palautumistukivälinettä koskevan asetuksen 29 artiklan 4 kohdan a alakohdassa siirretään komissiolle valta antaa joulukuun 2021 loppuun mennessä delegoitu säädös, jossa vahvistetaan yhteiset indikaattorit, joiden avulla raportoidaan edistymisestä ja seurataan ja arvioidaan tukivälineen yleisten ja erityisten tavoitteiden saavuttamista. Asetuksen 29 artiklan 5 kohdan mukaan jäsenvaltioiden on raportoitava komissiolle yhteisistä indikaattoreista, ja 27 artiklan mukaan tällainen raportointi olisi tehtävä kahdesti vuodessa EU-ohjausjakson yhteydessä.
            
            
               Paremmasta lainsäädännöstä 13. huhtikuuta 2016 tehdyn toimielinten välisen sopimuksen 31 kohdan mukaisesti tässä delegoidussa asetuksessa yhdistetään yhdeksi säädökseksi elpymis- ja palautumistukivälinettä koskevan asetuksen kaksi toisiinsa liittyvää valtuutusta eli yhteisiä indikaattoreita koskeva 29 artiklan 4 kohdan a alakohta ja tulostaulua koskeva 30 artiklan 2 kohta. Päätös näiden kahden valtuutuksen yhdistämisestä johtuu siitä, että niiden asiasisällöt liittyvät toisiinsa, sillä yhteiset indikaattorit muodostavat merkittävän osan tulostaulun sisällöstä, kuten 30 artiklan 3 kohdassa säädetään. Asetuksen 30 artiklan 3 kohdassa säädetään, että tulostaulussa esitetään edistyminen suhteessa 29 artiklan 4 kohdassa tarkoitettuihin yhteisiin indikaattoreihin. Elpymis- ja palautumistukivälinettä koskevassa asetuksessa säädetään myös aikataulusta, sillä 27 artiklassa säädetään, että jäsenvaltioiden on raportoitava kahdesti vuodessa yhteisistä indikaattoreista, ja 30 artiklan 4 kohdassa säädetään, että tulostaulua päivitetään kahdesti vuodessa. Näin tulostaulussa voidaan ottaa huomioon jäsenvaltioiden toimittamat päivitykset.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Vuonna 2016 tehdyn Euroopan parlamentin, neuvoston ja komission yhteisymmärrysasiakirjan mukaisesti komissio kuuli jäsenvaltioiden asiantuntijoita delegoidusta asetuksesta kokouksissa, jotka pidettiin 28. toukokuuta 2021 ja 14. heinäkuuta 2021. Euroopan parlamentin ja neuvoston edustajat osallistuivat kokoukseen tarkkailijoina. Jäsenvaltioiden asiantuntijat pyysivät vähentämään julkishallinnolle aiheutuvaa hallinnollista rasitusta yksinkertaistamalla ehdotettujen yhteisten indikaattorien määrää ja rajoittamalla näitä indikaattoreita koskevien tietojen erittelyä. Jäsenvaltioiden asiantuntijat pyysivät myös selventämään, että yksittäisten jäsenvaltioiden tasolla esitettävät yhteiset indikaattorit esitetään suhteellisesti, jotta vältetään elpymis- ja palautumissuunnitelmien erilaisesta koosta tai luonteesta johtuva vertailujen harhaanjohtavuus. Lisäksi jäsenvaltioiden asiantuntijat pyysivät lisäselvennyksiä ja tarkempia tietoja tulostaulun sisällöstä.
            
            
               Parempaa sääntelyä koskevien suuntaviivojen mukaisesti tämä delegoitu asetus julkaistiin ja siitä oli mahdollista antaa palautetta neljän viikon ajan 28. heinäkuuta 2021 ja 25. elokuuta 2021 välisenä aikana. Palautetta antoi seitsemän sidosryhmää, joista useimmat toimivat ympäristö-, ilmasto- ja/tai energiatehokkuuspolitiikan alalla. Jotkin sidosryhmät pyysivät selventämään ja/tai täsmentämään tulostaulun joitakin osia, muun muassa sitä, että tulostaulussa esitetään myös komission delegoidussa asetuksessa (EU) (julkaisutoimisto täydentää)
                  2* määritellyn sosiaalialan raportointimenetelmän tulokset. Toiset taas pyysivät, että esitetään laadullisia lisätietoja, jotka liittyvät erityisesti välitavoitteiden ja tavoitteiden kautta saataviin tai komission muilla foorumeilla keräämiin tietoihin. Useat sidosryhmät ehdottivat myös, että indikaattoreita lisättäisiin, korvattaisiin tai eriteltäisiin edelleen yhteisten indikaattorien luettelossa, jotta se kattaisi useampia pilareita, tarjoaisi kattavampaa tietoa vihreästä pilarista tai toisi paremmin esille edistyksen joidenkin väestöryhmien osalta.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Oikeudesta delegoitujen säädösten antamiseen säädetään asetuksen 2021/241 29 artiklan 4 kohdan a alakohdassa ja 30 artiklan 2 kohdassa.
            
            
               Ehdotuksen 1 artiklassa vahvistetaan elpymisen ja palautumisen tulostaulun sisältö ja luettelo yhteisistä indikaattoreista.
            
            
               Ehdotuksen 2 artiklassa säädetään raportointivaatimuksista.
            
         
         
            
               Asetuksen 3 artiklassa säädetään asetuksen voimaantulosta.
            
            
               KOMISSION DELEGOITU ASETUS (EU) …/…,
            
            
               annettu 28.9.2021,
            
            
               elpymis- ja palautumistukivälineen perustamisesta annetun Euroopan parlamentin ja neuvoston asetuksen (EU) 2021/241 täydentämisestä vahvistamalla yhteiset indikaattorit ja elpymisen ja palautumisen tulostaulun yksityiskohtaiset osat
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon elpymis- ja palautumistukivälineen perustamisesta annetun Euroopan parlamentin ja neuvoston asetuksen (EU) 2021/241
                  3
                ja erityisesti sen 29 artiklan 4 kohdan a alakohdan ja 30 artiklan 2 kohdan,
            
            
               sekä katsoo seuraavaa:
            
            
               (1)Elpymis- ja palautumistukivälineen, jäljempänä 'tukiväline', tarkoituksena on antaa vaikuttavaa ja merkittävää rahoitustukea, jotta vauhditetaan kestävien uudistusten ja niihin liittyvien julkisten investointien toteutusta jäsenvaltioissa. Tukivälineen tarkoituksena on nimenomaan puuttua covid-19-kriisin kielteisiin vaikutuksiin ja seurauksiin unionissa.
            
            
               (2)Asetuksen (EU) 2021/241 29 artiklan mukaan tukivälineen täytäntöönpanoa seurataan ja arvioidaan yhteisten indikaattorien avulla. Näitä indikaattoreita käytetään raportoitaessa edistymisestä sekä seurattaessa ja arvioitaessa tukivälinettä sen osalta, miten asetuksen (EU) 2021/241 4 artiklassa tarkoitettuja yleisiä ja erityisiä tavoitteita saavutetaan. Jäsenvaltioiden on raportoitava komissiolle yhteisistä indikaattoreista.
            
            
               (3)Asetuksen (EU) 2021/241 30 artiklan mukaan tukivälineen tulosraportointijärjestelmä on muodoltaan elpymisen ja palautumisen tulostaulu, jäljempänä ’tulostaulu’. Tulostaulun tarkoituksena on esittää, miten jäsenvaltioiden elpymis- ja palautumissuunnitelmien täytäntöönpanossa on edistytty kyseisen asetuksen kaikissa 3 artiklassa tarkoitetuissa tukivälineen soveltamisalan kuudessa pilarissa ja suhteessa yhteisiin indikaattoreihin. Tulostaulu on tarkoitus asettaa julkisesti saataville verkkosivustolla tai internetportaalissa, ja sitä on määrä päivittää kahdesti vuodessa.
            
            
               (4)Asetuksen (EU) 2021/241 29 ja 30 artikla liittyvät läheisesti toisiinsa, sillä yhteiset indikaattorit muodostavat merkittävän osan tulostaulun sisällöstä, kuten asetuksen (EU) 2021/241 30 artiklan 3 kohdassa säädetään. Jotta varmistettaisiin johdonmukaisuus niiden säännösten välillä, joiden olisi tultava voimaan samanaikaisesti, jotta jäsenvaltioiden olisi helpompi saada kattava näkemys raportointivaatimuksista ja jotta helpotettaisiin mainitun asetuksen soveltamista, on tarpeen sisällyttää kyseisiä artikloja täydentävät säännökset yhteen delegoituun asetukseen.
            
            
               (5)Tulostaulun tavoitteena on läpinäkyvällä tavalla antaa yhdisteltyä tietoa edistymisestä tukivälineen täytäntöönpanossa ja neuvoston täytäntöönpanopäätöksillä hyväksyttyjen kansallisten elpymis- ja palautumissuunnitelmien toteuttamisessa. Tulostaulun on määrä toimia perustana asetuksen (EU) 2021/241 26 artiklassa tarkoitetulle elpymis- ja palautumisvuoropuhelulle Euroopan parlamentin kanssa.
            
            
               (6)Asetuksen (EU) 2021/241 27 artiklan mukaan jäsenvaltioiden on raportoitava EU-ohjausjakson yhteydessä kahdesti vuodessa elpymis- ja palautumissuunnitelmiensa ja yhteisten indikaattoriensa saavuttamisessa aikaansaadusta edistymisestä. Jotta tulostaulua voitaisiin päivittää uusimpien saatavilla olevien tietojen ja kaikkien jäsenvaltioiden osalta saman aikataulun mukaisesti ja jotta näin varmistettaisiin tasapuolinen kohtelu, tällainen raportointi olisi tehtävä samanaikaisesti kaikkien jäsenvaltioiden osalta talouspolitiikan EU-ohjausjakson aikataulun mukaisesti.
            
            
               (7)Liitteessä olevan yhteisten indikaattorien luettelon on tarkoitus kattaa kaikki elpymis- ja palautumissuunnitelmat, mutta jäsenvaltion raportointi tietystä yhteisestä indikaattorista on merkityksellistä vain siltä osin kuin sen suunnitelma sisältää vastaavia toimenpiteitä. Jos yhteisellä indikaattorilla ei ole merkitystä elpymis- ja palautumissuunnitelman kannalta, komission ja asianomaisen jäsenvaltion olisi keskusteltava asiasta. Koska kukin yhteinen indikaattori on yleensä merkityksellinen valtaosassa jäsenvaltioita, kunkin jäsenvaltion odotetaan raportoivan useimmista indikaattoreista.
            
            
               (8)Yhteiset indikaattorit olisi määriteltävä riittävän yksityiskohtaisesti sen varmistamiseksi, että jäsenvaltioiden keräämät tiedot ovat vertailukelpoisia ja että ne voidaan yhdistää tukivälineen täytäntöönpanon esittämiseksi unionin tasolla. Jos yhteiset indikaattorit esitetään yksittäisten jäsenvaltioiden tasolla, ne olisi esitettävä suhteellisesti käyttäen perustana myös Eurostatin tietoja, jotta vältetään jäsenvaltioiden välisten vertailujen harhaanjohtavuus, joka johtuu elpymis- ja palautumissuunnitelmien erilaisesta koosta tai luonteesta.
            
            
               (9)Asetuksen (EU) 2021/241 28 artiklan mukaan komission ja asianomaiset jäsenvaltiot edistävät synergiaa ja varmistavat tehokkaan koordinoinnin tukivälineen ja unionin muiden ohjelmien ja välineiden välillä. Tätä varten tulostauluun sisältyvien yhteisten indikaattorien olisi oltava mahdollisimman pitkälle yhdenmukaisia muihin unionin rahastoihin sovellettavien indikaattorien kanssa.
            
            
               (10)Asetuksen (EU) 2021/241 29 artiklan mukaan täytäntöönpanon seurannan on oltava kohdennettua ja oikeassa suhteessa tukivälineen puitteissa toteutettaviin toimiin. Komission tulosraportointijärjestelmällä on sen vuoksi varmistettava, että toimien toteutuksen ja tulosten seurannassa käytettävät tiedot kerätään tehokkaasti, tuloksellisesti ja oikea-aikaisesti. Tätä varten unionin rahoituksen saajille olisi asetettava oikeasuhteiset raportointivaatimukset.
            
            
               (11)Komission olisi koottava tulostaulun muut osat elpymis- ja palautumissuunnitelmien ja tukivälineen täytäntöönpanon seurantaprosessin aikana kerättyjen tietojen avulla. Näin voidaan varmistaa tietojen vertailtavuus.
            
            
               (12)Koska tulostaulun olisi oltava toiminnassa 31 päivään joulukuuta 2021 mennessä, tässä asetuksessa säädettyjen toimenpiteiden ripeän soveltamisen varmistamiseksi tämän asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä,
            
         
         
            
               ON HYVÄKSYNYT TÄMÄN ASETUKSEN:
            
            
               1 artikla 
               Elpymisen ja palautumisen tulostaulun sisältö ja luettelo yhteisistä indikaattoreista
            
            
               Tulostaulussa esitetään elpymis- ja palautumissuunnitelmien toteuttamisen edistyminen kussakin asetuksen (EU) 2021/241 3 artiklassa tarkoitetussa kuudessa pilarissa, ja edistymistä mitataan erityisesti seuraavilla:
            
            
               (a)välitavoitteiden ja tavoitteiden saavuttaminen siten, että otetaan huomioon neuvoston hyväksymissä täytäntöönpanopäätöksissä vahvistettujen uudistusten ja investointien toteuttaminen; tätä varten luetellaan tyydyttävästi saavutetut välitavoitteet ja tavoitteet, lasketaan niiden lukumäärä ja esitetään, mikä on niiden määrä prosenttiosuutena neuvoston täytäntöönpanopäätöksissä vahvistettujen välitavoitteiden ja tavoitteiden kokonaismäärästä. Tässä yhteydessä voidaan myös raportoida siitä, miten välitavoitteiden ja tavoitteiden saavuttaminen edistää asiaankuuluvien maakohtaisten suositusten täytäntöönpanoa;
            
            
               (b)menot, jotka on rahoitettu tukivälineestä myös kunkin asetuksen (EU) 2021/241 3 artiklassa tarkoitetun pilarin puitteissa, mukaan lukien sosiaalimenot, jotka raportoidaan komission delegoidussa asetuksessa (EU)  …/… (julkaisutoimisto täydentää)
                  4
               * määritellyn menetelmän mukaisesti, hyväksytyissä elpymis- ja palautumissuunnitelmissa esitettyjen arvioitujen menojen jaottelun perusteella;
            
            
               (c)kunkin elpymis- ja palautumissuunnitelman tila;
            
            
               (d)edistyminen rahoitusosuuksien ja lainojen maksamisessa;
            
            
               (e)elpymis- ja palautumissuunnitelmiin sisältyvien toimenpiteiden temaattiset analyysit ja esimerkkejä kuuden pilarin täytäntöönpanon edistymisestä,
            
            
               (f)liitteessä esitetyt yhteiset indikaattorit, joiden avulla raportoidaan edistymisestä ja seurataan ja arvioidaan tukivälineen yleisten ja erityisten tavoitteiden saavuttamista.
            
            
               2 artikla 
               Raportointi
            
            
               1.Jotta tulostaulua, yhteiset indikaattorit mukaan luettuina, voidaan päivittää johdonmukaisesti ja yhdenmukaisesti kahdesti vuodessa, kaikkien jäsenvaltioiden on raportoitava komissiolle kahdesti vuodessa EU-ohjausjakson yhteydessä elpymis- ja palautumissuunnitelmiensa, myös operatiivisten järjestelyjen, saavuttamisessa aikaansaadusta edistymisestä sekä yhteisistä indikaattoreista. 
            
            
               2.Elpymis- ja palautumissuunnitelmien toteuttamisessa aikaansaadusta edistymisestä on raportoitava vuosittain pääsääntöisesti huhtikuun puoliväliin ja lokakuun alkuun mennessä ja viimeistään 30 päivänä huhtikuuta ja 15 päivänä lokakuuta. Raportointijakso kattaa tarvittaessa suunnitelman koko täytäntöönpanojakson 1 päivästä helmikuuta 2020 alkaen.
            
            
               3.Yhteisten indikaattorien päivittämistä koskeva raportointi on tehtävä kunakin vuonna 28 päivään helmikuuta ja 31 päivään elokuuta mennessä. Raportointikauden on katettava suunnitelman koko täytäntöönpanokausi tarvittaessa 1 päivästä helmikuuta 2020 alkaen kunkin vuoden vastaaviin määräaikoihin saakka, jotka ovat 31 päivä joulukuuta ja 30 päivä kesäkuuta.
            
            
               3 artikla
            
            
               Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 28.9.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        Euroopan parlamentin ja neuvoston asetus (EU) 2021/241 elpymis- ja palautumistukivälineen perustamisesta (EUVL L 57, 18.2.2021, s. 17).
               
               
                  
                     (2)
                  * 
                        KOMISSION DELEGOITU ASETUS (EU) …/…, annettu XXX,
                     elpymis- ja palautumistukivälineen perustamisesta annetun Euroopan parlamentin ja neuvoston asetuksen (EU) 2021/241 täydentämisestä määrittelemällä menetelmä sosiaalimenojen raportointia varten, (COM-viite C(2021)8801)) – poistetaan
               
               
                  
                     (3)
                  
                        EUVL L 57, 18.2.2021, s. 17. 
               
               
                  
                     (4)
                  * 
                        KOMISSION DELEGOITU ASETUS (EU) …/…, annettu XXX, elpymis- ja palautumistukivälineen perustamisesta annetun Euroopan parlamentin ja neuvoston asetuksen (EU) 2021/241 täydentämisestä määrittelemällä menetelmä sosiaalimenojen raportointia varten, (COM-viite C(2021)8801)) – poistetaan
               
            
      
    ---documentbreak--- 
      
         
         
            
               LIITE
            
            
               Yhteisten indikaattoreiden luettelo
            
            
                
                  Yhteiset indikaattorit kuvaavat edistymistä tukivälineen tavoitteiden saavuttamisessa elpymis- ja palautumissuunnitelmiin sisältyvien uudistusten ja investointien puitteissa. Toimenpide voi liittyä useaan yhteiseen indikaattoriin. Jos jäsenvaltion elpymis- ja palautumissuunnitelmaan ei sisälly tiettyyn indikaattoriin liittyviä toimenpiteitä, jäsenvaltion on keskusteltava asiasta komission kanssa, jotta voidaan päättää, raportoidaanko indikaattorista maininnalla ”ei sovelleta”.
            
            
                     
                        Luku-määrä
                     
                     
                  
                  
                     
                        Elpymis- ja palautumis-tukivälineestä myönnettävään tukeen liittyvä yhteinen indikaattori
                     
                  
                  
                     
                        Elpymis- ja palautumis-tuki-välineen pilarit
                     
                  
                  
                     
                        Selitys
                     
                  
                  
                     
                        Yksikkö
                     
                     
                  
               
                     
                        1
                     
                  
                  
                     
                        Säästöt primäärienergian vuotuisessa kulutuksessa
                     
                  
                  
                     
                        Pilari 1
                     
                     
                        Pilari 3
                     
                  
                  
                     
                        Tuettujen yksiköiden primäärienergian vuotuisen kulutuksen vähennys, joka on saavutettu tukivälineen toimenpiteistä saadulla tuella. Perustasolla tarkoitetaan primäärienergian vuotuista kulutusta ennen tukitointa, ja saavutettu arvo viittaa primäärienergian vuotuiseen kulutukseen tukitointa seuraavana vuonna. Rakennusten osalta tukitoimet on dokumentoitava asianmukaisesti, jotta arvot voidaan laskea, esimerkiksi käyttämällä energiatehokkuustodistuksia tai muita seurantajärjestelmiä, joissa noudatetaan rakennusten energiatehokkuusdirektiivin
                           1
                         10 artiklan 6 kohdassa esitettyjä kriteereitä. Yritysten prosessien osalta primäärienergian vuotuinen kulutus on dokumentoitava energiatehokkuusdirektiivin (2012/27/EU) 8 artiklan mukaisten energiakatselmusten tai muiden asiaankuuluvien teknisten eritelmien perusteella.
                     
                     
                        Julkisilla rakennuksilla tarkoitetaan viranomaisten ja voittoa tavoittelemattomien yhteisöjen omistamia rakennuksia edellyttäen, että kyseiset yhteisöt pyrkivät yleisen edun mukaisiin tavoitteisiin, jotka liittyvät esimerkiksi koulutukseen, terveyteen, ympäristöön ja liikenteeseen. Esimerkkeinä voidaan mainita julkishallinnon, koulujen, sairaaloiden jne. rakennukset. 
                     
                  
                  
                     
                        MWh/vuosi
                     
                  
               
                     
                        2
                     
                  
                  
                     
                        Uusiutuvaa energiaa varten asennettu operatiivinen lisäkapasiteetti 
                     
                  
                  
                     
                        Pilari 1
                     
                     
                        Pilari 3
                     
                  
                  
                     
                        Lisäkapasiteetti, joka on asennettu uusiutuvaa energiaa varten tukivälineen toimenpiteistä saatavan tuen ansiosta ja joka on operatiivinen (eli liitetty tarvittaessa verkkoon ja täysin valmis tuottamaan tai jo tuottaa energiaa). Tuotantokapasiteetilla tarkoitetaan ”sähköntuotannon maksiminettokapasiteettia” Eurostatin määritelmän
                           2
                         mukaan.
                     
                     
                        Uusiutuvalla energialla tarkoitetaan uusiutuvista, muista kuin fossiilisista lähteistä peräisin olevaa energiaa eli tuuli- ja aurinkoenergiaa (aurinkolämpö ja aurinkosähkö) sekä geotermistä energiaa, ympäristön energiaa, vuorovesi- ja aaltoenergiaa ja muuta valtamerienergiaa, vesivoimaa sekä biomassaa, kaatopaikoilla ja jätevedenpuhdistamoissa syntyvää kaasua ja biokaasua (katso direktiivi 2018/2001). Indikaattorissa on otettava huomioon myös vedyn tuotannon elektrolyysikapasiteetti, joka on luotu tukivälineen toimenpiteistä saatavalla tuella. Indikaattori on kerättävä ja raportoitava erikseen i) uusiutuvan energian tuotantokapasiteetin ja ii) vedyn tuotannon elektrolyysikapasiteetin osalta.
                     
                  
                  
                     
                        MW
                     
                  
               
                     
                        3
                     
                  
                  
                     
                        Vaihtoehtoisten polttoaineiden infrastruktuuri (tankkaus- tai latauspisteet) 
                     
                     
                  
                  
                     
                        Pilari 1
                     
                     
                        Pilari 3
                     
                  
                  
                     
                        Tukivälineen toimenpiteillä tuettujen puhtaiden ajoneuvojen (uusien tai parannettujen) tankkaus- tai latauspisteiden lukumäärä.
                     
                     
                        Latauspisteellä tarkoitetaan rajapintaa, jolla voidaan ladata yksi sähkökäyttöinen ajoneuvo kerrallaan tai vaihtaa yhden sähkökäyttöisen ajoneuvon akku kerrallaan. Tankkauspisteellä tarkoitetaan vaihtoehtoisen polttoaineen syöttämiseen tarkoitettua tankkauspalvelupistettä, joka koostuu joko kiinteästä tai liikkuvasta laitteistosta.
                     
                     
                        Vaihtoehtoisilla polttoaineilla tarkoitetaan polttoaineita tai voimanlähteitä, jotka ainakin osittain korvaavat fossiilisen öljyn lähteet liikenteen energiatoimituksissa ja joilla voidaan edistää liikenteen hiilestä irtautumista ja parantaa liikennealan ympäristönsuojelun tasoa ja jotka ovat direktiivin 2018/2001
                           3
                        .
                     
                     
                        Indikaattoria koskevat tiedot on kerättävä ja raportoitava erikseen i) latauspisteiden ja ii) tankkauspisteiden osalta. Osana jälkimmäistä iii) vedyn tankkauspisteet on ilmoitettava erikseen. 
                     
                  
                  
                     
                        Tankkaus- ja latauspisteet
                     
                  
               
                     
                        4
                     
                  
                  
                     
                        Tulvien, metsäpalojen ja muiden ilmastoon liittyvien katastrofien torjuntatoimista hyötyvä asukasmäärä
                     
                  
                  
                     
                        Pilari 1
                     
                     
                        Pilari 4
                     
                  
                  
                     
                        Asukasmäärä alueilla, joilla rakennetaan tai parannetaan merkittävästi torjuntainfrastruktuuria (mukaan lukien vihreä infrastruktuuri ja luontoon perustuvat ratkaisut ilmastonmuutokseen sopeutumista varten) tukivälineen toimenpiteistä saatavalla tuella, jotta voidaan vähentää haavoittuvuutta tulville, maastopaloille ja muille ilmastoon liittyville luonnonriskeille (myrskyt, kuivuus, helleaallot). Indikaattorin on katettava torjuntatoimenpiteet, jotka selkeästi sijaitsevat suuren riskin alueilla ja joilla torjutaan suoraan erityisiä riskejä, verrattuna yleisempiin toimenpiteisiin, joita toteutetaan kansallisella tai alueellisella tasolla. Tulvien osalta indikaattorin osalta on laskettava riskialttiiden asukkaiden määrä.
                     
                     
                  
                  
                     
                        Henkilöt
                     
                  
               
                     
                        5
                     
                  
                  
                     
                        Sellaisten asuntojen lisämäärä, joilla on erittäin suuren kapasiteetin verkkoyhteys
                     
                  
                  
                     
                        Pilari 2
                     
                     
                        Pilari 4
                     
                  
                  
                     
                        Sellaisten asuntojen kokonaismäärä, joilla on pääsy erittäin suuren kapasiteetin verkkoihin, sellaisina kuin ne on määritelty suuntaviivoissa ”BEREC Guidelines on Very High Capacity Networks (BoR (20) 165)
                           4
                        ” ja joilla oli vain hitaammat yhteydet tai joilla ei ollut lainkaan internetyhteyttä ennen tukivälineen toimenpiteistä saatua tukea. Siinä on otettava huomioon myös 5G-verkon kattavuus ja päivitykset gigabitin nopeuteen. Internet-yhteyksien parantumisen on oltava suora seuraus tukivälineen toimenpiteistä saatavasta tuesta. Indikaattorin yhteydessä otetaan huomioon asunnot, joilla on mahdollisuus päästä verkkoon, eikä todellista käyttöönottoa.
                     
                     
                        Asunnolla tarkoitetaan ”huonetta tai huoneistoa ja siihen liittyviä tiloja pysyvässä rakennuksessa tai siitä rakenteellisesti erotetussa osassa, joka (...) soveltuu yhden kotitalouden asuinkäyttöön ympäri vuoden ” (ks. komissio
                           5
                         (Eurostat)).
                     
                     
                        Indikaattorin yhteydessä ei lasketa mukaan yhteisasuntoja, kuten sairaaloita, vanhainkoteja, hoitokoteja, vankiloita, varuskuntia, uskonnollisia yhteisöjä, asuntoloita, työntekijöiden asuntoloita jne.
                     
                  
                  
                     
                        Asunnot 
                     
                  
               
                     
                        6
                     
                  
                  
                     
                        Yritykset, jotka saavat tukea digitaalisten tuotteiden, palvelujen ja sovellusprosessien kehittämisessä tai käyttöönotossa
                     
                  
                  
                     
                        Pilari 2
                     
                     
                        Pilari 3
                     
                  
                  
                     
                        Niiden yritysten lukumäärä, jotka saavat tukea digitaaliteknologiaan perustuvien uusien tai merkittävästi parannettujen palvelujen, tuotteiden ja prosessien kehittämiseen tai käyttöönottoon tukivälineen toimenpiteistä saatavan tuen ansiosta. Tähän sisältyvät pitkälle kehittyneet digitaaliteknologiat, kuten automaatio, tekoäly, kyberturvallisuus, lohkoketju, pilvi- ja reunainfrastruktuurit ja data-avaruudet, kvanttilaskenta ja suurteholaskenta. Merkittävillä parannuksilla tarkoitetaan ainoastaan uusia toimintoja. Tiedot on sen vuoksi kerättävä erikseen i) digitaaliteknologioiden ja -ratkaisujen kehittämiseen tukea saavista yrityksistä ja ii) yrityksistä, jotka saavat tukea ottaakseen käyttöön digitaalisia ratkaisuja palvelujensa, tuotteidensa tai prosessiensa muuttamiseksi. Tiedot kerätään myös yrityksen koon mukaan.
                     
                     
                        Yritys lasketaan yhden kerran riippumatta siitä, kuinka monta kertaa se saa digitointiin tarkoitettua tukea tukivälineen toimenpiteiden kautta.
                     
                     
                        Yritys ja erittely yrityksen koon mukaan määritellään indikaattoria 9 koskevan määritelmän mukaisesti.
                     
                  
                  
                     
                        Yritykset 
                     
                  
               
                     
                        7
                     
                  
                  
                     
                        Uusien ja parannettujen julkisten digipalvelujen, -tuotteiden ja -prosessien käyttäjät 
                     
                  
                  
                     
                        Pilari 2
                     
                     
                        Pilari 5
                     
                  
                  
                     
                        Niiden digitaalisten julkisten palvelujen, tuotteiden ja prosessien käyttäjien lukumäärä, jotka on kehitetty tai joita on merkittävästi parannettu tukivälineestä tuettavilla toimenpiteillä. Merkittävillä parannuksilla tarkoitetaan ainoastaan uusia toimintoja. Indikaattorin perustaso on 0 vain, jos digitaalinen palvelu, tuote tai prosessi on uusi. Käyttäjillä tarkoitetaan tukivälineen toimenpiteistä saatavalla tuella hiljattain kehitettyjen tai parannettujen julkisten palvelujen ja tuotteiden asiakkaita sekä julkisen laitoksen henkilöstöä, joka käyttää tukivälineen toimenpiteistä saatavalla tuella hiljattain kehitettyjä tai merkittävästi parannettuja digitaalisia prosesseja. Jos yksittäisiä käyttäjiä ei voida tunnistaa, verkkopalvelua useita kertoja käyttävien asiakkaiden laskemista ei katsota kaksinkertaiseksi laskennaksi.
                     
                  
                  
                     
                        Käyttäjät/vuosi 
                     
                  
               
                     
                        8
                     
                  
                  
                     
                        Tuetuissa tutkimuslaitoksissa työskentelevät tutkijat
                     
                  
                  
                     
                        Pilari 3
                     
                  
                  
                     
                        Niiden tutkijoiden lukumäärä, jotka käyttävät suoraan toiminta-alallaan julkista tai yksityistä tutkimuslaitosta tai laitteistoa, jolle myönnetään tukea tukivälineen toimenpiteiden kautta. Indikaattori mitataan vuotuisina kokoaikavastaavuuksina (FTE) laskettuna OECD:n Frascati-käsikirjassa 2015 esitetyn menetelmän mukaisesti.
                     
                     
                        Tuella on parannettava tutkimuslaitosta tai tutkimusvälineiden laatua. Korvaavia laitteita, jotka eivät paranna laatua, samoin kuin ylläpitoa, ei oteta huomioon. 
                     
                     
                        Avoimia T&K-virkoja ei lasketa mukaan, ei myöskään T&K-toimintaan osallistuvaa tukihenkilöstöä (eli toimia, jotka eivät suoranaisesti liity T&K-toimintaan).
                     
                     
                        T&K-henkilöstön vuotuinen kokoaikavastaavuus määritellään T&K-toimintaan kalenterivuoden aikana tosiasiallisesti käytetyn työajan suhteena jaettuna yksilön tai ryhmän saman ajanjakson aikana tavanomaisesti tekemien työtuntien kokonaismäärällä. Sovitun käytännön mukaan henkilö voi tehdä enintään yhden kokoaikavastaavuuden (FTE) T&K-työtä puolivuosittain. Tavanomaisten työtuntien määrä määritetään normatiivisen/lakisääteisen työajan perusteella. Kokopäiväinen henkilö yksilöidään työsuhteen laadun, työsopimuksen tyypin (koko- tai osa-aikainen) ja sen perusteella, miten hän osallistuu T&K-toimintaan (ks. OECD:n Frascati-käsikirja 2015, luku 5.3).
                     
                     
                        Indikaattori on eriteltävä sukupuolen mukaan
                           6
                        .
                     
                  
                  
                     
                        Vuotuinen työaika kokoaikaiseksi muutettuna 
                     
                     
                  
               
                     
                        9
                     
                  
                  
                     
                        Tuetut yritykset (joista: pieniä (mukaan lukien mikroyritykset), keskisuuria, suuria)
                     
                  
                  
                     
                        Pilari 3
                     
                  
                  
                     
                        Indikaattoriin lasketaan mukaan kaikki yritykset, jotka saavat rahallista tai luontoissuorituksina annettavaa tukea tukivälineen toimenpiteiden kautta.
                     
                     
                        Yritys määritellään pienimmäksi oikeudellisten yksiköiden ryhmäksi, joka muodostaa sellaisen organisatorisen tavaroiden ja palvelujen tuotantoyksikön, joka on tietyssä määrin itsenäinen päätöksenteossaan erityisesti käytettävissään olevien voimavarojensa osalta ja joka harjoittaa yhtä tai useampaa toimintaa yhdessä tai useammassa paikassa. Yritys voi olla yksi ainoa oikeudellinen yksikkö. Oikeudellisia yksiköitä ovat oikeushenkilöt, jotka on sellaisiksi lainsäädännössä tunnustettu riippumatta niistä henkilöistä tai laitoksista, jotka omistavat ne tai ovat niiden jäseniä, kuten avoimet yhtiöt, kommandiittiyhtiöt, rajavastuuyhtiöt, osakeyhtiöt jne. Oikeudellisiin yksiköihin kuuluvat myös luonnolliset henkilöt, jotka harjoittavat taloudellista toimintaa itsenäisesti, kuten myymälän tai autokorjaamon omistaja tai pitäjä, asianajaja tai itsenäinen käsityötoiminnan harjoittaja (komissio (Eurostat)), neuvoston asetuksen (ETY) N:o 696/93 (15.3.1993) III jakson nojalla.
                     
                     
                        Indikaattoria koskevat tiedot on kerättävä ja raportoitava yrityksen koon mukaan. Tätä indikaattoria varten yritykset määritellään voittoa tavoitteleviksi organisaatioiksi, jotka tuottavat tavaroita ja palveluja markkinoiden tarpeiden tyydyttämiseksi.
                     
                     
                        Yritysluokitus:
                     
                     
                        Pieni yritys, myös mikroyritys, (0-49 työntekijää ja itsenäistä ammatinharjoittajaa ja vuosiliikevaihto -≤ 10 miljoonaa euroa tai tase – ≤ 10 miljoonaa euroa); 
                     
                     
                        Keskisuuri yritys (50-249 työntekijää ja itsenäistä ammatinharjoittajaa ja vuosiliikevaihto > 10 miljoonaa euroa – ≤ 50 miljoonaa euroa tai tase yli 10 miljoonaa euroa -≤ 43 miljoonaa euroa); 
                     
                     
                        Suuri yritys (> 250 työntekijää ja itsenäistä ammatinharjoittajaa ja vuosiliikevaihto > 50 miljoonaa euroa tai tase > 43 miljoonaa euroa);
                     
                     
                        Jos jompikumpi kahdesta kynnysarvosta (työntekijät ja itsenäiset ammatinharjoittajat tai vuosiliikevaihto/tase) ylittyy, yritykset luokitellaan seuraavaksi suurempaan kokoluokkaan;
                     
                     
                        (Komissio (Eurostat) suosituksen 2003/361/EY liitteen 2 ja 3 artiklan perusteella);
                     
                     
                        Tuetun yrityksen koko määritetään tuen alussa.
                     
                  
                  
                     
                        Yritykset
                     
                  
               
                     
                           10
                     
                  
                  
                     
                        Koulutukseen osallistuvien lukumäärä
                     
                     
                  
                  
                     
                        Pilari 2
                     
                     
                        Pilari 4
                     
                     
                        Pilari 6
                     
                  
                  
                     
                        Indikaattorissa otetaan huomioon tukivälineen toimenpiteillä tuettuihin koulutustoimiin (ISCED 0-6, aikuiskoulutus) ja koulutukseen (työn ulkopuolella annettava koulutus, työssä annettava koulutus, ammatillinen jatkokoulutus jne.) osallistuvien henkilöiden määrä, mukaan lukien osallistujat digitaalisia taitoja koskevaan koulutukseen
                           7
                        . Sen vuoksi tiedot kerätään ja raportoidaan i) koulutukseen osallistuvista ja ii) digitaalisia taitoja koskevaan koulutukseen osallistuvista henkilöistä. Tiedot on myös eriteltävä sukupuolen
                           8
                         ja iän
                           9
                         mukaan.
                     
                     
                        Osallistujat lasketaan, kun he aloittavat koulutuksen.
                     
                  
                  
                     
                        Henkilöt
                     
                  
               
                     
                        11
                     
                  
                  
                     
                        Työssä olevien tai työnhakuun osallistuvien henkilöiden lukumäärä
                     
                  
                  
                     
                        Pilari 3
                     
                     
                        Pilari 4
                     
                  
                  
                     
                        Työttömät
                           10
                         tai työelämän ulkopuolella olleet henkilöt
                           11
                        , jotka ovat saaneet tukea elpymis- ja palautumistukivälineen toimenpiteistä ja jotka ovat työelämässä, myös itsenäisinä ammatinharjoittajina, tai jotka ovat olleet työelämän ulkopuolella kyseistä tukea saadessaan ja jotka ovat vasta aloittaneet työnhaun välittömästi tuen saamisen jälkeen.
                     
                     
                        Indikaattori on eriteltävä sukupuolen
                           12
                         ja iän
                           13
                         mukaan.
                     
                     
                        ”Työnhakuun ryhtyneiksi” katsotaan yleensä ilman työtä olevat, työhön käytettävissä olevat ja aktiivisesti työtä hakevat henkilöt ”työttömiä” koskevan määritelmän mukaisesti.
                     
                     
                        Henkilöt, jotka ovat ilmoittautuneet työnhakijoiksi julkiseen työvoimapalveluun, olisi aina laskettava mukaan, vaikka he eivät olisi välittömästi käytettävissä työhön.
                     
                  
                  
                     
                        Henkilöt
                     
                  
               
                     
                        12
                     
                  
                  
                     
                        Uusien tai uudistettujen terveydenhuoltolaitosten kapasiteetti
                     
                  
                  
                     
                        Pilari 4
                     
                     
                        Pilari 5
                     
                  
                  
                     
                        Niiden henkilöiden vuotuinen enimmäismäärä, jotka voivat saada apua uudesta tai uudistetusta terveydenhuollon laitoksesta tukivälineen toimenpiteistä saadun ansiosta vähintään kerran yhden vuoden aikana.
                     
                     
                        Uudistaminen ei sisällä energiaperusparannusta tai huoltoa eikä korjauksia. Terveydenhuollon laitoksiin kuuluvat sairaalat, klinikat, avohoitokeskukset, erikoistuneet hoitokeskukset jne.
                     
                  
                  
                     
                         Henkilöt/vuosi
                     
                  
               
                     
                        13
                     
                  
                  
                     
                        Uusien tai uudistettujen lastenhoitopalvelujen ja koulutustarjonnan luokkahuonekapasiteetti
                     
                     
                  
                  
                     
                        Pilari 4
                     
                     
                        Pilari 6
                     
                  
                  
                     
                        Luokkahuonekapasiteetti, joka ilmaistaan uusien tai uudistettujen varhaiskasvatus- ja lastenhoitolaitosten (ISCED 0-6) enimmäispaikkojen määränä, joka perustuu tukivälineen toimenpiteestä myönnettävään tukeen. Luokkahuonekapasiteetti lasketaan kansallisen lainsäädännön mukaisesti, mutta siihen eivät sisälly opettajat, vanhemmat, avustava henkilöstö tai muut henkilöt, jotka voivat myös käyttää tiloja.
                     
                     
                        Varhaiskasvatus- ja lastenhoitolaitoksilla, kuten päiväkodeilla ja esikouluilla, tarkoitetaan laitoksia, jotka on suunniteltu lapsille syntymästä alemman perusasteen koulutuksen alkuun (ISCED 0). Koulutustarjontaan kuuluvat koulut (ISCED 1-3, ISCED 4) ja korkea-asteen koulutus (ISCED 5-6). Indikaattori kattaa äskettäin rakennetut tai (esimerkiksi hygienia- ja turvallisuusnormien parantamiseksi) uudistetut lastenhoito- tai koulutuspalvelut, eikä uudistamiseen sisälly energiaperusparannusta tai huoltoa eikä korjauksia.
                     
                  
                  
                     
                        Henkilöt
                     
                  
               
                     
                        14
                     
                  
                  
                     
                        Tukea saavien 15-29-vuotiaiden nuorten lukumäärä
                     
                  
                  
                     
                        Pilari 6
                     
                  
                  
                     
                        Niiden 15-29-vuotiaiden osallistujien lukumäärä, jotka saavat rahallista tai luontoissuorituksina annettavaa tukea tukivälineen toimenpiteistä.
                     
                     
                        Indikaattori on eriteltävä sukupuolen mukaan
                           14
                        .
                     
                  
                  
                     
                        Henkilöt
                     
                  
               
         
         
            
                  
                     (1)
                  
                        2010/31/EU, sellaisena kuin se on muutettuna asetuksella (EU) 2018/844
               
               
                  
                     (2)
                  
                        Enimmäisteho, joka voidaan toimittaa jatkuvasti verkkoon antopisteestä, kun koko laitos on toiminnassa (sen jälkeen kun otettu huomioon sähkönsyöttö laitoksen omakäyttölaitteisiin sekä häviöt muuntajissa, joiden katsotaan olevan erottamaton osa laitosta) 
               
               
                  
                     (3)
                  
                        Erityisesti direktiivin 2018/2001 29 artikla, jossa vahvistetaan biopolttoaineiden, bionesteiden ja biomassapolttoaineiden kestävyyskriteerit ja kasvihuonekaasupäästöjen vähennyksiä koskevat kriteerit.
               
               
                  
                     (4)
                  
                        Eurooppalaisen sähköisen viestinnän säännöstön (EECC) 2 artiklan 2 kohdassa määritellään tällä hetkellä käsite ”erittäin suuren kapasiteetin verkko” seuraavasti: ”Erittäin suuren kapasiteetin verkolla” tarkoitetaan joko sähköistä viestintäverkkoa, joka koostuu kokonaan valokuituelementeistä vähintään paikassa, jonne palvelu suoritetaan, olevaan jakelupisteeseen asti tai sähköistä viestintäverkkoa, joka pystyy tarjoamaan tavanomaisissa ruuhka-aikaolosuhteissa vastaavan verkon suorituskyvyn laskevan ja nousevan siirtotien kaistanleveyden, selviytymiskyvyn, virheisiin liittyvien parametrien sekä vasteaikojen ja niiden varianssin osalta.”
               
               
                  
                     (5)
                  
                        https://ec.europa.eu/eurostat/statistics-explained/index.php?title=Glossary:Dwelling
               
               
                  
                     (6)
                  
                        Miehet, naiset ja tarvittaessa muunsukupuoliset henkilöt Joillakin jäsenvaltioilla on säännöksiä tai käytäntöjä, joissa otetaan huomioon, että henkilöt eivät ehkä kuulu miehiin eivätkä naisiin tai eivät halua tulla liitetyiksi jompaankumpaan niistä. Näiden jäsenvaltioiden osalta nämä henkilöt on merkittävä ”muunsukupuolisiksi henkilöiksi”.
               
               
                  
                     (7)
                  
                        Elpymis- ja palautumistukivälinettä koskevan asetuksen liitteen VII mukaisesti, jossa esitetään tukivälineessä käytettävä digitaalisten toimien seurantaa koskeva menetelmä, digitaalisia taitoja koskeva koulutus on ymmärrettävä tukitoimialan 108 (Tuki digitaalisten taitojen kehittämiseen) merkityksessä: ”Tämä viittaa digitaalisiin taitoihin kaikilla tasoilla ja sisältää seuraavat: pitkälle erikoistuneet koulutusohjelmat digitaalialan asiantuntijoiden kouluttamiseksi (ts. teknologiaan keskittyvät ohjelmat); opettajien koulutus, digitaalisen sisällön kehittäminen koulutustarkoituksiin ja asiaankuuluvat organisatoriset valmiudet. Tähän sisältyy myös toimenpiteitä ja ohjelmia, joilla pyritään parantamaan digitaalisia perustaitoja.”
               
               
                  
                     (8)
                  
                        Miehet, naiset ja tarvittaessa muunsukupuoliset henkilöt Joillakin jäsenvaltioilla on säännöksiä tai käytäntöjä, joissa otetaan huomioon, että henkilöt eivät ehkä kuulu miehiin eivätkä naisiin tai eivät halua tulla liitetyiksi jompaankumpaan niistä. Näiden jäsenvaltioiden osalta nämä henkilöt on merkittävä ”muunsukupuolisiksi henkilöiksi”.
               
               
                  
                     (9)
                  
                        0-17, 18-29, 30-54, 55 tai enemmän.
               
               
                  
                     (10)
                  
                        Työttömiä ovat yleensä ilman työtä olevat, työhön käytettävissä olevat ja aktiivisesti työtä hakevat henkilöt. Henkilöt, jotka katsotaan kansallisten määritelmien mukaisesti rekisteröidyiksi työttömiksi, luetaan aina tähän ryhmään, vaikka he eivät täyttäisi näitä kaikkia kolmea kriteeriä. Lähde: Työllisyyden, sosiaali- ja osallisuusasioiden pääosaston julkaisu ”Labour market policy statistics – Methodology 2018”, 18 kohta.
               
               
                  
                     (11)
                  
                        ”Työelämän ulkopuolella olevat” ovat henkilöitä, jotka eivät kyseisellä hetkellä kuulu työvoimaan (siten, että he eivät ole työssä eivätkä työttömiä annettujen määritelmien mukaisesti). Lähde: Työllisyyden, sosiaali- ja osallisuusasioiden pääosaston julkaisu ”Labour market policy statistics – Methodology 2018”, 20 kohta.
               
               
                  
                     (12)
                  
                        Miehet, naiset ja tarvittaessa muunsukupuoliset henkilöt Joillakin jäsenvaltioilla on säännöksiä tai käytäntöjä, joissa otetaan huomioon, että henkilöt eivät ehkä kuulu miehiin eivätkä naisiin tai eivät halua tulla liitetyiksi jompaankumpaan niistä. Näiden jäsenvaltioiden osalta nämä henkilöt on merkittävä ”muunsukupuolisiksi henkilöiksi”.
               
               
                  
                     (13)
                  
                        0-17, 18-29, 30-54, 55 tai enemmän.
               
               
                  
                     (14)
                  
                        Miehet, naiset ja tarvittaessa muunsukupuoliset henkilöt Joillakin jäsenvaltioilla on säännöksiä tai käytäntöjä, joissa otetaan huomioon, että henkilöt eivät ehkä kuulu miehiin eivätkä naisiin tai eivät halua tulla liitetyiksi jompaankumpaan niistä. Näiden jäsenvaltioiden osalta nämä henkilöt on merkittävä ”muunsukupuolisiksi henkilöiksi”.